Publiek help om Muizenberg-verdagtes aan te keerFoto verskaf deur SAPD Wes-Kaap Twee verdagtes is onder polisiebewaking in die hospitaal ná hulle Vrydag glo verskeie misdade gepleeg het. Brig. Novela Potelwa, woordvoerder van die polisie, sê polisieberigte dui daarop dat twee gewapende mans Vrydagoggend by ŉ huis in Muizenberg ingebreek het. Hulle het die 82-jarige vrou, die eienaar van die huis, vasgebind en verskeie items gebuit voor hulle van die toneel gevlug het. “ŉ Paar meter van die eerste toneel het die vlugtende verdagtes nóg ŉ persoon van ŉ selfoon beroof. Toe hulle by Mainweg in St James aangekom het, het hulle gepoog om ŉ motor, wat deur ŉ vrou bestuur is, te kaap,” het sy gesê. “Toe lede van die publiek wou ingryp, het hulle hul aandag op nog ŉ voertuig gespits. Dié bestuurder wou ook die vrou in die eerste motor help. ŉ Derde voertuig het in die deur van die tweede voertuig vasgery en een van die verdagtes omgestamp. Hy het ernstige beserings opgedoen.” Die tweede verdagte het van die toneel gevlug en ŉ vuurwapen in ŉ bos laat val. “Die Muizenberg-polisie het vinnig reageer en ŉ man opgemerk wat pas by die beskrywing van een van die verdagtes. Hulle het hom agternagesit en in hegtenis geneem.” Die man het, terwyl hy gevlug het, geval en ŉ kopbesering opgedoen. Hy is ná sy inhegtenisneming ook na ŉ hospitaal geneem. In die tweede motor wat die verdagtes wou kaap, het die polisie verskeie items gevind wat uit die huis van die 82-jarige vrou gesteel is. Dit sluit juwele, buitelandse valuta, ŉ selfoon en vuurwapen in. “Polisiebeamptes het Vrydagmiddag ook die vuurwapen gevind wat in die nabygeleë bosse gegooi is deur die tweede verdagte wat van die toneel gevlug het.” Potelwa sê die lede van die publiek, wat die slagoffers bygestaan en die polisie gehelp het om die verdagtes aan te keer, word geloof vir hul optrede. Die twee verdagtes, een in sy vroeë 20’s en die ander in sy 30’s, staan tereg op aanklag van huisroof, die rig van ŉ vuurwapen, gewapende roof en die onwettige besit van ŉ vuurwapen en ammunisie. Hulle sal in die hof verskyn sodra hulle uit die hospitaal ontslaan word. “Die polisie het ook bevind dat die verdagtes bande het met bendes. Die moontlikheid dat die verdagtes aan ander misdade verbind kan word terwyl die ondersoek ontvou, word nie uitgesluit nie.”